ຟີລິບປິນຕົກອັນດັບ 10 ຂັ້ນ ຢູ່ໃນດັດຊະນີ GPI
ດັດຊະນີສັນຕິພາບໂລກຫລື GPI ຈັດໃຫ້ ຟີລິບປິນຢູ່ໃນອັນດັບທີ 130 ຍ້ອນ ລະດັບຄວາມຮຸນແຮງ ຂະນະທີ່ ສປປ ລາວ ຢູ່ໃນອັນດັບທີ 34 ໃນຈຳນວນ 149 ປະເທດ
ການຈັດອັນດັບປະຈຳປີຂອງ ກຸ່ມຕິດຕາມຊິ້ງຊອມສັນຕິພາບ ທີ່ບໍ່ຝັກໄຝ່ ຝ່າຍໃດ ສະແດງໃຫ້ເຫັນວ່າ ຄວາມຮຸນແຮງ ໃນຟີລິບປິນ ໄດ້ເພີ້ມທະວີຂຶ້ນໃນ ອັດຕາທີ່ວ່ອງໄວ ໃນຮອບປີຜ່ານມາ ລາຍຊື່ທີ່ພິມອອກເຜີຍແຜ່ໃນວັນອັງຄານວານນີ້ ໂດຍສະຖາ ບັນເສດຖະ ກິດ ແລະສັນຕິພາບ ທີ່ເອີ້ນຫຍໍ້ວ່າ EPI ນັ້ນ ສະແດງໃຫ້ເຫັນວ່າ ຟີລິບປິນໄດ້ ຕົກຈາກລຳດັບຂອງ ປີ 2009 ສິບຂັ້ນ ຄືຕົກຈາກອັນດັບທີ 120 ມາຢູ່ໃນ ອັນດັບ 130 ໃນການສຶກສາ ຈັດລະດັບຄວາມຮຸນແຮງຢູ່ໃນເກືອບ 150 ປະເທດ ໃນທົ່ວໂລກ ດັດຊະນີສັນຕິພາບໂລກປະຈຳປີທີ 4 ຂອງອົງການ EPI ລາຍງານວ່າ ຄວາມຮຸນແຮງ ໃນຟີລິບປິນ ໄດ້ເພີ້ມທະວີຂຶ້ນຢ່າງຫຼວງຫຼາຍ ທ່າມກາງສະຖານະ ການທາງດ້ານຄວາມ ໝັ້ນຄົງ ທີ່ຊຸດໂຊມລົງນັບມື້ ໂດຍສະເພາະແລ້ວແມ່ນບັນຫາ ຂັດແຍ້ງລະຫວ່າງກຸ່ມມຸສະລິມ ຫົວຮຸນແຮງອາບູຊາຢັບ ແລະລັດຖະບານ ທີ່ເກາະ JOLO ມຽນມາແລະເກົາຫຼີເໜືອ ກໍຕິດອັນດັບຕ່ຳຢູ່ໃນດັດຊະນີດັ່ງກ່າວ ຄື ຕິດອັນ ດັບທີ 132 ແລະ 139 ຕາມລຳດັບຈາກຈຳນວນທັງໝົດ 149 ປະເທດ ລາຍ ງານເວົ້າວ່າ ການທີ່ປະເທດທັງສອງຕິດອັນດັບເກືອບລາກທ້າຍ ແມ່ນສະທ້ອນ ໃຫ້ເຫັນເຖິງກໍລະນີ ຕ່າງໆຂອງບັນຫາຂັດແຍ້ງແລະເລື່ອງຄວາມໝັ້ນຄົງໃນຂອບ ເຂດທີ່ກວ້າງຂວາງ ແລະພວກທະຫານມີອິດທິພົນຢູ່ໃນລະດັບສູງ ດັດຊະນີສັນຕິພາບໂລກ ໄດ້ຈັດ ສປປ ລາວ ຢູ່ໃນອັນດັບທີ 34 ໂດຍມີ ອີຣັກເປັນ ປະເທດທີ່ມີຄວາມຮຸນແຮງທີ່ສຸດໃນໂລກ ເປັນປີທີ 4 ລຽນຕິດ ຂະນະ ທີ່ນິວຊີແລນ ເປັນປະເທດທີ່ມີຄວາມສະຫງົບທີ່ສຸດໃນໂລກ ແລະສະຫະລັດ ຕິດອັນດັບທີ 85 ການຈັດອັນດັບ ທີ່ເກັບກຳຂໍ້ມູນໂດຍໜ່ວຍສືບລັບເສດຖະກິດ ແມ່ນຄຳ ນວນ ໂດຍໃຊ້ ເຄື່ອງຊີ້ບອກ 23 ຢ່າງ ເຊັ່ນຄວາມຮຸນແຮງໃນການກໍ່ອາຊະຍາ ກຳ ສະເຖຍລະພາບ ທາງການເມືອງ ແລະການໃຊ້ຈ່າຍທາງທະຫານ ສົມທຽບ ໃສ່ຈຳນວນເຄື່ອງບົ່ງບອກ ໃນການພັດທະນາທາງດ້ານສັງຄົມ ຮວມທັງການສໍ້ ລາດບັງຫຼວງ ແລະອິສະລະພາບ ໃນດ້ານການຂ່າວ